text: Banken sagde nej - staten sagde ja 
  06 februar 2013 kl. 17.09
  En landmand vil lave en kæmpeproduktion af øko-grise. Bankerne sagde nej, men så fik han hjælp af staten.
  I en tid, hvor det nærmest er umuligt for landmænd at låne, vil landmand Niels Schelde Jensen fra Lunderskov lave øko-grise. 
  Ikke bare et par stykker, men 10.000 grise om året - det svarer til 10 procent af den samlede danske produktion af øko-svin.
  Men et nej fra bankerne, blev et ja fra den statslige Vækstfond.
  Han blev landmand nr. 200, som fik hjælp.
  Dermed har 200 landbrug med Vækstfondens hjælp fået adgang til finansiering for næsten 2 mia. kr., svarende til en årlig produktion på 100 mio. liter mælk og 1,2 mio. grise.
  - Vi kan se, at vores medfinansiering spiller en vigtig rolle ude i bedrifterne. Mange får en alternativ mulighed for at gennemføre et nødvendigt ejerskifte eller udvikle produktion, som de ellers var afskåret fra. Det er sunde forretninger med dygtige folk i spidsen, men de har svært ved at finansiere sig på traditionel vis pga. gældssituationen i erhvervet, siger Palle Christiansen, landbrugschef i Vækstfonden.
  